รัฐบาลไทย-ข่าวทำเนียบรัฐบาล-นายกรัฐมนตรี เปิดงานและปาฐกถาพิเศษในงาน Thailand Industry Expo 2018
วันศุกร์ที่ 3 สิงหาคม 2561
นายกรัฐมนตรี เปิดงานและปาฐกถาพิเศษในงาน Thailand Industry Expo 2018
นายกรัฐมนตรี เป็นประธานเปิดงานและปาฐกถาพิเศษในงาน Thailand Industry Expo 2018   ภายใต้แนวคิด " Change to Shift"
วันนี้ (2 สิงหาคม 2561) เวลา 15.30 น. ณ อาคารชาเลนเจอร์ 2-3 อิมแพ็ค เมืองทองธานี พลเอก ประยุทธ์ จันทร์โอชา นายกรัฐมนตรี เป็นประธานเปิดงานและปาฐกถาพิเศษในงาน Thailand Industry Expo 2018 ภายใต้แนวคิด " Change to Shift" เพื่อแสดงศักยภาพและผลสําเร็จของภาคอุตสาหกรรมไทยในการเปลี่ยนไปสู่อุตสาหกรรม 4.0 ที่ส่งผลต่อการเพิ่มขีดความสามารถการแข่งขันในอนาคต จัดโดยกระทรวงอุตสาหกรรม โดยมีนายอุตตม สาวนายน รัฐมนตรีว่าการกระทรวงอุตสาหกรรม ผู้บริหารกระทรวง องค์กรเอกชนขนาดใหญ่ ผู้ประกอบการ SMEs วิสาหกิจชุมชน ผู้ประกอบการธุรกิจ หน่วยงานเครือข่ายทั้งภาครัฐและภาคเอกชน พร้อมสื่อมวลชนเข้าร่วมงานเป็นจํานวนมาก
รัฐมนตรีว่าการกระทรวงอุตสาหกรรม กล่าวรายงานว่า การจัดงาน Thailand Industry Expo 2018 ภายใต้แนวคิด “Change to SHIFT” เพื่อแสดงศักยภาพและผลสําเร็จของการเปลี่ยนไปสู่อุตสาหกรรม 4.0 มีวัตถุประสงค์เพื่อแสดงศักยภาพและผลสําเร็จของภาคอุตสาหกรรมไทยในการเปลี่ยนไปสู่อุตสาหกรรม 4.0 ที่ส่งผลต่อการเพิ่มขีดความสามารถการแข่งขันในอนาคต รวมทั้ง การนําเสนอนโยบายและเครื่องมือบริการของภาคประชารัฐในการส่งเสริมและพัฒนาผู้ประกอบการไทยให้ก้าวเข้าสู่ Thailand 4.0 โดยกระทรวงอุตสาหกรรมยังได้วางยุทธศาสตร์แนวทางการพัฒนาอุตสาหกรรม 4.0 ให้เป็นเข็มทิศนําทางและขับเคลื่อนการพัฒนาอุตสาหกรรมอย่างเป็นรูปธรรมใน 4 ประเด็นดังต่อไปนี้ 1) การเพิ่มศักยภาพอุตสาหกรรมเป้าหมาย S Curve ของไทย 2) การพัฒนาระบบนิเวศอุตสาหกรรม 4.0 (Ecosystem) 3) การสร้างเครือข่ายและกลไกความร่วมมือเชิงยุทธศาสตร์ (Strategic Partnership) ทั้งในและระหว่างประเทศ 4) การพัฒนาทักษะและฝีมือแรงงานเพื่อเข้าสู่อุตสาหกรรม 4.0 นอกจากนี้ กระทรวงอุตสาหกรรมร่วมกับหน่วยงานภาครัฐ ภาคเอกชน สถาบันการศึกษา สถาบันการเงิน สถาบันวิจัย และองค์กรระหว่างประเทศได้บูรณาการการบริหารจัดการทรัพยากรของภาครัฐและภาคเอกชนร่วมกันให้เกิดประโยชน์สูงสุดต่อประเทศตามแนวนโยบายประชารัฐ เพื่อยกระดับอุตสาหกรรมของประเทศไปสู่อุตสาหกรรมที่มุ่งเน้นการขับเคลื่อนด้วยปัญญา และใช้วิทยาศาสตร์ เทคโนโลยี และนวัตกรรม เป็นเครื่องมือในการสร้างมูลค่าเพิ่ม และสร้างความได้เปรียบในการทําธุรกิจอีกด้วย
โอกาสนี้ นายกรัฐมนตรีกล่าวเปิดงานเปิดงานและปาฐกถาพิเศษว่า รู้สึกยินดีที่ได้มาเปิดงาน Thailand Industry Expo 2018 ที่กระทรวงอุตสาหกรรมร่วมกับภาคีเครือข่ายพันธมิตรที่จัดขึ้นในวันนี้ ซึ่งแสดงถึงความก้าวหน้าทางเทคโนโลยี นวัตกรรม และศักยภาพของภาคอุตสาหกรรมไทยที่เป็นกลไกหลักในการขับเคลื่อนประเทศ เพื่อก้าวสู่การเป็น Thailand 4.0 ที่จะสอดคล้องกับอุตสาหกรรม 4.0 ตามนโยบายของรัฐบาลในการเพิ่มขีดความสามารถทางการแข่งขันของภาคอุตสาหกรรมไทย วันนี้เราทุกคนต้องร่วมกันพัฒนา Thailand 1.0 2.0 3.0 และ 4.0 ไป 5.0 ซึ่งต้องอาศัยความร่วมมือร่วมใจของคนไทยทุกภาคส่วนร่วมกันส่งเสริมและสนับสนุนไปสู่เป้าหมายเดียวกัน
นายกรัฐมนตรี กล่าวถึง ภาพรวมเศรษฐกิจของไทยสามารถฟื้นตัวได้อย่างต่อเนื่อง สภาวะเศรษฐกิจของไทยในปี 2561 น่าจะขยายตัวได้ 4.2 – 4.7% สูงกว่าที่คาดการณ์ไว้เมื่อต้นปีที่ 3.6 – 4.6% โดยที่การส่งออกยังเป็นตัวแปรสําคัญที่ทุกฝ่ายจะผลักดันเศรษฐกิจของประเทศ การลงทุนภาครัฐในโครงการขนาดใหญ่ต่างๆ ซึ่งรัฐบาลพยายามสร้างความสมดุลโดยมุ่งพัฒนาประเทศในทุกภาคส่วนอย่างทั่วถึง ทั้งการส่งเสริมพัฒนาภาคเกษตรซึ่งมีเกษตรกรอยู่เป็นจํานวนมากกว่า 20 ล้านคน ในขณะเดียวกันก็ต้องส่งเสริมพัฒนาภาคอุตสาหกรรมที่สร้างมูลค่าเพิ่มให้กับผลิตผลต่างๆ นอกจากนี้ ยังต้องดูแลกลุ่มวิสาหกิจขนาดกลางและขนาดย่อมกว่า 3 ล้านราย ขณะเดียวกันรวมร้านค้าปลีกย่อย อีก 5 ล้านรายในวันนี้ ซึ่งเป็นวิสาหกิจส่วนใหญ่ของประเทศ ดังนั้น ทุกภาคส่วนต้องดํารงอยู่ได้ เติบโต และแข็งแกร่งไปด้วยกัน อีกทั้ง จะต้องมีกระบวนการปฏิรูปประเทศและแผนยุทธศาสตร์ชาติ 20 ปี ซึ่งเป็นเหมือนแผนที่นําทางในการก้าวเดินไปสู่เป้าหมายอย่างเป็นระบบและเป็นขั้นตอนในการปรับเปลี่ยนโครงสร้างเศรษฐกิจ ไปสู่เศรษฐกิจที่ขับเคลื่อนโดยองค์ความรู้ นวัตกรรมและเทคโนโลยีขั้นสูง โดยเริ่มต้นที่ตนเองในการปฏิวัติความคิดและปฏิรูปตนเองก่อน
สําหรับการพัฒนายุคอุตสาหกรรม 4.0 ที่มุ่งเน้นเรื่องการพัฒนาความเชื่อมโยงของดิจิทัลกับอุปกรณ์ เครื่องจักร และแรงงานในระบบการผลิตผ่าน IoT การพัฒนาฐานข้อมูล Big Data/การใช้เทคโนโลยีสารสนเทศที่ทันสมัย เพื่อช่วยในการบริหารจัดการ รวมถึงการนําระบบอัตโนมัติเข้ามาช่วยในกระบวนการผลิต ซึ่งวิสาหกิจขนาดใหญ่ วิสาหกิจขนาดกลางและขนาดย่อม ทั้งภาคการผลิต ภาคการบริการ และภาคการค้า มีความจําเป็นที่จะต้องเริ่มปรับตัวเพื่อรองรับ การเปลี่ยนผ่านเข้าสู่โลกยุคดิจิทัลอย่างเต็มรูปแบบ ซึ่งจะนําไปสู่การเปลี่ยนจากการเกษตรแบบดั้งเดิมไปสู่การเกษตรสมัยใหม่ที่เน้นการบริหารจัดการและเทคโนโลยี และมีเกษตรกรที่มีความคิดแบบผู้ประกอบการ การเป็น Smart Enterprises และ Startups ที่มีศักยภาพสูง และการเปลี่ยนจากแรงงานทักษะต่ําไปสู่แรงงานที่มีความรู้ ความเชี่ยวชาญ และทักษะเฉพาะทาง ฉะนั้น 10 อุตสาหกรรมเป้าหมาย ที่จะช่วยให้ประเทศไทยเติบโตแบบก้าวกระโดดได้อีกครั้ง โดยอุตสาหกรรมเป้าหมายครอบคลุมทั้งกลุ่มอุตสาหกรรมเดิมที่มีศักยภาพ ได้แก่ ยานยนต์สมัยใหม่ อิเล็กทรอนิกส์อัจฉริยะ ท่องเที่ยวที่มีมูลค่าสูง ฯลฯ ซึ่งวันนี้ได้สั่งการให้ปลัดกระทรวงทุกกระทรวงดูเรื่องการวิจัยและการพัฒนาผลงานต่าง ๆ ที่จะนํามาใช้ประโยชน์ได้จริง ซึ่งรัฐบาลมองว่าอุตสาหกรรมเป้าหมายเหล่านี้ จะช่วยภาคอุตสาหกรรมของไทยมีอัตราการเติบโตเฉลี่ยไม่น้อยกว่าร้อยละ 4.5 ต่อปี มีการลงทุนเติบโตไม่ร้อยกว่าร้อยละ 10 และมีมูลค่าการส่งออกเติบโตไม่น้อยกว่าร้อยละ 8 ซึ่งจะเป็นอัตราการขยายตัวที่จะทําให้ประเทศไทยสามารถก้าวไปสู่การเป็นประเทศที่มีรายได้สูงได้ภายใน 20 ปี สิ่งสําคัญที่สุด คือ การพัฒนาคน ที่ต้องอาศัยความร่วมมือจากทุกภาคส่วนทั้งภาครัฐ ภาคเอกชน สถาบันการศึกษา ตลอดจนผู้ปกครอง ในการพัฒนาคนไทย เยาวชนไทย ให้มีทักษะความรู้ความสามารถ โดยเฉพาะการพัฒนาความสามารถด้านวิทยาศาสตร์ เทคโนโลยี และนวัตกรรม เพื่อรองรับต่อการพัฒนาทางเศรษฐกิจของประเทศที่มุ่งไปสู่เทคโนโลยีและนวัตกรรม
นายกรัฐมนตรี กล่าวว่า การพัฒนาเขตเศรษฐกิจพิเศษนั้น รัฐบาลกําลังเร่งผลักดันระเบียงเศรษฐกิจภาคตะวันออก หรือ EEC ซึ่งครอบคลุม 10 อุตสาหกรรมเป้าหมาย ที่จะลงทุนพัฒนาพื้นที่ดังกล่าว คิดเป็นมูลค่าการลงทุนรวมจากทั้งภาครัฐและเอกชนประมาณ 1.5 ล้านล้านบาท ใน 5 ปีแรก แบ่งเป็นการลงทุนในเมืองใหม่ 4 แสนล้านบาท การลงทุนด้านอุตสาหกรรม 5 แสนล้านบาทและการลงทุนในโครงสร้างพื้นฐาน ได้แก่ สนามบินอู่ตะเภา การลงทุนเพื่อพัฒนาท่าเรือมาบตาพุดและแหลมฉบัง รวมถึงการลงทุนรถไฟความเร็วสูงและรถไฟรางคู่ เป็นต้น
หากเป็นไปตามแผนการพัฒนาพื้นที่ EEC ที่วางไว้จะก่อให้เกิดการพัฒนาอุตสาหกรรมในรูปแบบคลัสเตอร์ในพื้นที่ระเบียงเศรษฐกิจภาคตะวันออก ซึ่งคาดว่าจะมีส่วนช่วยผลักดันให้เศรษฐกิจโตร้อยละ 5 ต่อปี เกิดการจ้างงานใหม่ กว่า 100,000 อัตรา/ปี ลดต้นทุนด้านโลจิสติกส์ 4 แสนล้านบาท/ปี มีนักท่องเที่ยวเพิ่มขึ้น 10 ล้านคน/ปี และได้ฐานภาษีใหม่ 1 แสนล้านบาท/ปีอีกด้วย
จากนั้น นายกรัฐมนตรีเดินเยี่ยมชมนิทรรศการภายในงาน Thailand Industry Expo 2018 ก่อนเดินทางกลับ
.......................................
กลุ่มประชาสัมพันธ์และเผยแพร่ สํานักโฆษก